## Rješenje kojim se društvu Duropack AG, Beč, odobrava objavljivanje ponude za preuzimanje društva Bilokalnik-IPA d.d.

### NN 51/2010 (26.4.2010.), Rješenje kojim se društvu Duropack AG, Beč, odobrava objavljivanje ponude za preuzimanje društva Bilokalnik-IPA d.d.

HRVATSKA AGENCIJA ZA NADZOR FINANCIJSKIH USLUGA

1228

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, na temelju Zahtjeva društva Duropack AG, Brunner Straβe 75, 1230 Beč, zastupanog po odvjetniku Tomislavu Tusu iz Odvjetničkog društva Žurić & partneri, Zagreb, Ivana Lučića 2A, za odobrenje objavljivanja ponude za preuzimanje društva Bilokalnik-IPA d.d., Koprivnica, Dravska bb, na sjednici održanoj 15. travnja 2010. godine, donijela je

RJEŠENJE

1. Društvu Duropack AG, Brunner Straβe 75, 1230 Beč, odobrava se objavljivanje ponude za preuzimanje društva Bilokalnik-IPA d.d., Koprivnica, Dravska b.b.

2. Ovo Rješenje objavit će se u »Narodnim novinama«.

Obrazloženje

I. Društvo Duropack AG, Brunner Straβe 75, 1230 Beč, zastupano po odvjetniku Tomislavu Tusu iz Odvjetničkog društva Žurić & partneri, Zagreb, Ivana Lučića 2A (dalje u tekstu: Ponuditelj), podnijelo je Hrvatskoj agenciji za nadzor financijskih usluga (dalje u tekstu: Agencija), 24. ožujka 2010. godine, na temelju odredbe članka 24. stavak 1. članka Zakona o preuzimanju dioničkih društava (dalje u tekstu: Zakon), Zahtjev za odobrenje objavljivanja ponude za preuzimanje društva Bilokalnik-IPA d.d., Koprivnica, Dravska b.b., ponudu za preuzimanje i isprave iz članka 22. stavak 3. Zakona, a tražene izmjene i dopune ponude za preuzimanje 13. travnja 2010. godine.

II. Bilokalnik-IPA d.d., Koprivnica, Dravska bb kao dioničko društvo sa sjedištem u Republici Hrvatskoj čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« broj 88/08, 146/08, 74/09, dalje: ZTK) je ciljno društvo, sukladno odredbi članka 2. stavak 1. točka 1. podtočka a) alineja 1. Zakona.

Prema podacima kojima raspolaže Agencija, dionice društva Bilokalnik-IPA d.d., Koprivnica, Dravska b.b. (dalje u tekstu: Ciljno društvo), uvrštene su u kotaciju javnih dioničkih društava Zagrebačke burze d.d., Zagreb 12. kolovoza 2003. godine.

Vrijednosni papiri uvršteni u kotaciju javnih dioničkih društava, sukladno odredbi članka 592. stavak 6. ZTK-a, od stupanja na snagu predmetnog zakona 1. siječnja 2009. godine, smatraju se uvrštenim u redovito tržište Zagrebačke burze d.d.

III. Obveza objavljivanja ponude za preuzimanje, nastala je za Ponuditelja, sukladno odredbi članka 9. stavak 1. i 6., a u vezi s odredbom članka 5. stavak 3. i 4. točka 1. i 2. Zakona, dana 23. veljače 2010. godine, posrednim stjecanjem 303.766 redovnih dionica Ciljnog društva s pravom glasa, što predstavlja 60,80% udjela u temeljnom kapitalu Ciljnog društva i daje 60,80% glasova od ukupnog broja glasova koje daju dionice Ciljnog društva s pravom glasa.

Naime, Ponuditelj je 23. veljače 2010. godine na temelju Ugovora o kupoprodaji dionica, sklopljenog s društvom Eurocart S.R.L., stekao 23.148 redovnih dionica s pravom glasa društva Belišće d.d., Koprivnica, Dravska b.b..

Zajedno s 287.885 dionica koje je već prethodno stekao, Ponuditelj je imatelj ukupno 311.033 redovnih dionica društva Belišće d.d., Koprivnica s pravom glasa, što predstavlja 26,71% udjela u temeljnom kapitalu tog društva i daje 26,96% glasova od ukupnog broja glasova koje daju dionice navedenog društva s pravom glasa.

Odredbom članka 5. stavak 3. Zakona, propisano je da pravne osobe, te fizičke i/ili pravne osobe djeluju zajednički kad jedna od njih neposredno ili posredno kontrolira drugu ili druge pravne osobe.

Slijedom navedene odredbe, stjecanjem kontrole Ponuditelja nad društvom Belišće d.d., Koprivnica, između Ponuditelja i društva Belišće d.d., Koprivnica, nastao je odnos zajedničkog djelovanja.

Društvo Belišće d.d., Koprivnica je imatelj ukupno 303.766 dionica Ciljnog društva, pojedinačne nominalne vrijednosti 300,00 kuna, ukupne nominalne vrijednosti 91.129.800,00 kuna, što predstavlja 60,80% udjela u temeljnom kapitalu Ciljnog društva i daje 60,80% glasova od ukupnog broja glasova koje daju dionice Ciljnog društva s pravom glasa.

Slijedom navedenog, stjecanjem dionica društva Belišće d.d., Koprivnica, Ponuditelj je sukladno članku 5. stavak 4. točka 1. i 2. Zakona, stekao neposrednu kontrolu nad navedenim društvom.

Nadalje, sukladno odredbi članka 9. stavak 6. Zakona, stjecanjem neposredne kontrole nad društvom Belišće d.d., Koprivnica, Ponuditelj je posredno stekao 303.766 redovnih dionica Ciljnog društva.

Prema izjavi Ponuditelja, dostavljenoj uz Zahtjev, osim navedenih stjecanja, isti nije sklapao druge pravne poslove u cilju stjecanja dionica Ciljnog društva.

IV. Cijena koju se Ponuditelj u ponudi za preuzimanje obvezuje platiti po dionici iznosi 90,00 kuna. Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, utvrđeno je da u razdoblju od godinu dana od dana nastanka obveze objavljivanja ponude za preuzimanje, Ponuditelj nije stjecao dionice Ciljnog društva.

Sukladno potvrdi Zagrebačke burze d.d., Zagreb, od 25. veljače 2010. godine, dostavljenoj uz Zahtjev za odobrenje objavljivanja ponude za preuzimanje, prosječna cijena dionica Ciljnog društva izračunata na način propisan odredbom članka 16. stavak 3. Zakona, iznosi 87,50 kuna za dionice Ciljnog društva.

Slijedom navedenog, utvrđeno je da je cijena izražena u ponudi za preuzimanje u iznosu od 90,00 kuna po dionici, određena u skladu s odredbom članka 16. stavak 3. i 4. Zakona.

V. Ponuditelj drži 303.766 redovnih dionica Ciljnog društva, a temeljni kapital Ciljnog društva podijeljen je na 499.582 redovnih dionica, nominalne vrijednosti 300,00 kuna.

Novčana sredstva potrebno je osigurati sukladno odredbi članka 19. stavak 1. Zakona, za plaćanje preostalih 195.816 dionica Ciljnog društva.

Uvidom u potvrdu Središnjeg klirinškog depozitarnog društva d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja novčane naknade koja je potrebna za plaćanje dionica koje su predmet ponude za preuzimanje, depozitaru dostavio neopozivu bankovnu garanciju, na prvi poziv, izdanu od strane društva Erste Group Bank AG, Beč, kao garanta, u korist osoba koje će pohraniti svoje dionice u ponudi za preuzimanje.

VI. Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 155/09).

VII. Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, na temelju odredbe članka 24. stavak 3. Zakona, odlučeno je kao u točki 1. izreke.

VIII. Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/10-10/7

Urbroj: 326-111/10-4

Zagreb, 15. travnja 2010.

Član Uprave
Ivan Vrljić, v. r.

Rješenje, NN 51/2010-1228